पाएं अपने शहर की ताज़ा ख़बरें और फ्री ई-पेपरडाउनलोड करें
महामारी के समय जब स्वास्थ्य कर्मी अपनी पूरी ताकत से लोगों की जान बचाने में जुटे हैं, तब कुछ लोग उनसे बदसलूकी करने में नहीं हिचक रहे। रामगढ़ सीएचसी में कोरोना मरीजों की सेवा में जुटे डॉ. निशांत शर्मा व उनके साथी डॉ बाबूलाल यादव के साथ बुधवार दोपहर एक युवक ने हाथापाई कर डाली। पुलिस ने आरोपी युवक गगनदीप सिंह को गिरफ्तार कर लिया है।
घटना के संबंध में डॉ शर्मा ने मामला दर्ज कराया कि बुधवार दोपहर लगभग 2 बजे ओपीडी के बाद कोरोना पॉजिटिव का उपचार कर रहे थे। इसी दौरान शराब के नशे में युवक गगनदीप सिंह आया और डॉ बाबूलाल यादव एवं डॉ निशांत शर्मा से गाली-गलौच करने लगा।
मौके पर मौजूद स्वास्थ्य कर्मियों व बीसीएमओ डॉ अमित राठौड़ ने उसे समझाने का प्रयास किया तो वह हाथापाई पर उतारू हो गया। स्टाफ की सूचना पर पुलिस मौके पर पहुंची और युवक गगनदीप सिंह को थाने ले गई। घटना के बाद सीएचसी के स्टाफ में आक्रोश व्याप्त हो गया। पुलिस ने डॉ निशांत शर्मा की रिपोर्ट पर आरोपी के खिलाफ राजकार्य में बाधा सहित कई धाराओं में मामला दर्ज किया है।
युवक के खिलाफ ड्यूटीरत डाक्टर से गाली गलौज, हाथापाई,जान से मारने की धमकी एवं राजकार्य में बाधा का मामला दर्ज किया है। युवक आदतन अपराधी है। उसे गिरफ्तार कर लिया है।
-बंसीलाल, कार्यवाहक थानाधिकारी रामगढ़
क्वारंटीन के बाद आए थे ड्यूटी पर
बीसीएमओ डॉ अमित राठौड़ ने बताया कि डॉ निशांत शर्मा 1 साल से कोरोना ड्यूटी में तैनात हैं। हाल ही खुद भी इससे संक्रमित हो गए थे। मंगलवार को ही वे कोरोना को मात देकर ड्यूटी पर लौटे हैं। आते ही फिर से कोरोना मरीजों के इलाज में जुट गए। इस तरह की घटना से डॉक्टरों और स्वास्थ्य कर्मियों का मनोबल टूटा है। युवक पर सख्त कार्रवाई नहीं हुई तो स्टाफ कार्य बहिष्कार करेगा।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn